BERGEN (Journalisten): De Grønne er nå nest største parti på journalistenes storting, redaktørene slutter massivt opp om Ap.

Dersom journalistene hadde fått bestemme, ville Stortinget sett ganske annerledes ut enn når alle velgere får avgjøre. Det kommer fram av årets medieundersøkelse, som ble presentert av professor Frank Aarebrot under Nordiske Mediedager i Bergen torsdag.

Tendensen er at Miljøpartiet og Arbeiderpartiet styrker seg, mens journalistene svikter Erna Solberg og Høyre.

– Det er fremdeles rødt. Ser vi utviklingen over tid, er det den samme tendensen til rødgrønn vekst. Legg merke til at Miljøpartiet De Grønne nå er blitt et rimelig stort parti blant journalistene, kommenterte Aarebrot.

Miljøpartiet De Grønne (MDG) har på få år gått fra null prosents oppslutning til å bli det nest største partiet blant journalistene. I årets undersøkelse får partiet 13 prosent oppslutning mot 10 prosent i fjor. Det ville med 23 mandater gitt partiet den neste største gruppen på Stortinget.

Bare Arbeiderpartiet er større med 43 prosents oppslutning. Ap går fram fra 35 prosent på fjorårets undersøkelse og ville med 80 mandater vært desidert størst om journalistene fikk bestemme. Men de måtte altså søkt støtte fra for eksempel MDG eller noen av de mindre partiene.

Bak de største følger Sosialistisk Venstreparti og Venstre med 11 prosent hver. SV er uendret fra i fjor, Venstre er 2 prosentpoeng tilbake.

Høyre er kraftig tilbake blant journalistene. Regjeringspartiet får 10 prosent av journalistenes stemmer, noe som er ned 5 prosentpoeng fra fjoråret.

Rødt er såvidt over sperregrensen med 5 prosent, uendret fra i fjor.

Blant redaktørene er det mindre “strekk” i feltet, og færre endringer. Arbeiderpartiet ville dersom redaktørene fikk bestemme ha rent flertall med 88 mandater på Stortinget. Partiet har en oppslutning på 48 prosent blant redaktørene. Det er det samme som i fjorårets undersøkelse.

Nest størst er Høyre med 16 prosent, tilbake fra 19 prosent i fjor. Venstre taper 1 prosentpoeng og går 14 prosent i år. Miljøpartiet De Grønne og Sosialistisk Venstreparti kommer over sperregrensen med en oppslutning på 5 prosent hver. I fjor hadde MDG 2 prosent blant redaktørene, SV er uforandret.

628 journalister og 227 redaktører har svart i årets undersøkelse.

Årets medieundersøkelse fra Frank Aarebrot har særlig tatt for seg helsejournalistikken og har også spurt sykepleiere. Du kan se hele undersøkelsen på Nordiske Mediedagers nettsider.